text: Lægehelikoptere har nu været i aktion 38 gange
  08 oktober 2014 kl. 19.13
  I løbet af deres første fem døgn har regionernes tre akutlæge-helikoptere været i luften i alt 38 gange.
  De 38 opgaver har været jævnt fordelt på de tre helikopterberedskaber, som har baser i Skive, Ringsted og Billund. De har været i luften siden den 1. oktober.
  I løbet af de fem første døgn, har der være brug for helikopterne i alle fem regioner. Den største aktivitet har været i Region Syddanmark og i Region Midtjylland.
  Regionernes tre akutlæge-helikoptere indgår i et samlet tværregionalt beredskab og kan således disponeres til opgaver over hele landet.
  Ringsted-helikopteren har været på opgaver i 4 ud af 5 regioner. Helikopteren med base i Skive har fløjet i 3 regioner, mens helikopteren i Billund har været på opgaver i både Region Midtjylland og Region Syddanmark.
  Der er fortrinsvis fløjet til svær tilskadekomst og alvorlig sygdom, og patienterne er primært blevet fløjet til landets store universitetshospitaler.
  